**הזמנה להגשת הצעות**

**למתן שירותי ייעוץ משפטי**

**לעריכת וליווי מכרזי כוח אדם**

1. איגוד ערים איילון (ביוב, ביעור יתושים וסילוק אשפה) (להלן: "**האיגוד**") מתכבד להזמין בזאת מציעים להגיש את הצעותיהם למתן שירותי יעוץ משפטי חיצוני לאיגוד בכל הכרוך בביצוע התקשרויות עם גורמי כוח אדם (עובדים פנימיים/יועצים חיצוניים), למילוי התפקידים המפורטים להלן באיגוד:
   1. מבקר האיגוד
   2. גזבר האיגוד
   3. רואה חשבון מלווה + שירותי הנהלת חשבונות
   4. יועץ משפטי
   5. יועץ ביטוח
2. העבודה הנדרשת בביצוע תכלול את ליווי האיגוד בכל הפעולות המשפטיות והמנהליות הכרוכות בביצוע ההתקשרויות עם גורמי כוח האדם המפורטים לעיל, לרבות ביצוע הפעולות שלהלן:
3. מתן ייעוץ לאיגוד בקשר עם קביעת תנאי הסף במכרזים וקביעת תנאי ההתקשרות עם המועמדים בתפקידים הנדרשים במילוי.
4. עריכת כלל מסמכי המכרזים הנדרשים בביצוע (בין אם מכרזים להתקשרות עם יועצים חיצוניים ובין אם מכרזים להעסקת עובדים בכפוף להחלטות האיגוד) לרבות כלל נספחי המכרזים והסכמי ההתקשרות הנלווים להם.
5. ליווי האיגוד בכלל ההליכים הנדרשים בקשר עם ביצוע המכרזים הנדרשים, לרבות בהליכי פרסום המכרזים, מתן מענה לשאלות המציעים, פניה למועמדים להבהרות, וכן התייצבות לכל ישיבה הקשורה בביצוע המכרזים, לרבות מעמד פתיחת תיבת המכרזים, קיום ראיונות עם המועמדים, וייעוץ לגורמים הרלוונטיים באיגוד בהליכי בחירת ההצעה הזוכה בהתאם להוראות הדין.
6. ליווי האיגוד בכלל הפעולות המשפטיות הנדרשות, ככל שיידרשו, בקשר עם סיום העסקתם של יועציו החיצוניים הנוכחיים.
7. ביצוע כל פעולה משפטית אחרת הכרוכה מעצם טיבה בהליך הנדרש לאיוש המשרות המפורטות לעיל.
8. יובהר כי העבודה נשוא הזמנה זו אינה כוללת ייצוג משפטי של האיגוד בערכאות משפטיות.
9. תקופת ההתקשרות בין הצדדים תהא מיום חתימת הסכם זה ועד השלמת איוש כל התפקידים אשר בהם נדרש היועץ המשפטי לטפל בהתאם להוראות האיגוד.
10. היועץ המשפטי יבצע את העבודה או חלק ממנה בהתאם להוראות האיגוד ויעשה כל מאמץ מצדו להשלים את ביצוע העבודה בהקדם האפשרי, ובהתאם להוראותיו של האיגוד.

**אופן הגשת ההצעה:**

1. כל מציע רשאי להגיש הצעה אחת בלבד.
2. אין להגיש הצעה בה נכללים מספר מציעים (מספר עורכי דין).
3. האיגוד אינו מתחייב לקבל את ההצעה הזולה ביותר או כל הצעה שהיא, והוא שומר לעצמו את הזכות לנהל משא ומתן עם כל אחד מהמציעים בהתאם לשיקול דעתו הבלעדי.
4. ההצעה תהיה בתוקף במשך 90 יום לפחות החל מהמועד האחרון למסירת ההצעות.
5. המציע ימלא את הצעת המחיר מטעמו לביצוע העבודה בעמודה הרלוונטית בהסכם ההתקשרות המצורף **כנספח א'** להלן.
6. את ההצעות יש להגיש עד ליום 3.2.19 באמצעות משלוח העתק ההצעה והמסמכים הנלווים הנדרשים כמפורט להלן לדוא"ל שכתובתו [igud@AYALONB.CO.IL](mailto:igud@AYALONB.CO.IL) תחת הכותרת "**הצעה למתן שירותי יעוץ משפטי – מכרזי כוח אדם**".

**על המציעים לצרף להצעתם את המסמכים שלהלן**:

* 1. טופס ההצעה ההזמנה להגשת הצעות שבנדון חתום בשוליו על ידי עורך הדין המציע.
  2. טופס ההצעה המצ"**ב כנספח א'** להלן, חתום וממולא על-ידי עורך הדין המציע בעמודות הנדרשות.
  3. תצהיר היעדר ניגוד עניינים המצ"ב **כנספח ב'** להלן חתום וממולא על ידי המציע.
  4. העתק תעודת חבר בשלכת עורכי הדין בתוקף.
  5. טופס קורות חיים ופירוט ניסיון עורך הדין המציע בדגש על ביצוע עבודות דומות לעבודה הנדרשת.
  6. המלצות (רשות).

**תנאי סף**:

1. רשאים להגיש הצעות לביצוע העבודה שבנדון מציעים העומדים בתנאי הסף המצטברים שלהלן:
   1. עו"ד בעל ניסיון מעשי של לפחות 5 שנים בעריכת דין.
   2. עו"ד בעל ניסיון מעשי של לפחות 3 שנים במתן ייעוץ משפטי לרשות מקומית ו/או איגוד ערים.
   3. עו"ד בעל ניסיון מעשי בטיפול בהיבטים המשפטיים של גיוס עובדים ויועצים חיצוניים ברשויות המקומיות ו/או באיגודי ערים.
   4. דרישות התפקיד כוללות זמינות מידית לטיפול אינטנסיבי בתהליך עד לסיומו/שעות עבודה גמישות גם מחוץ לשעות העבודה המקובלות.

**תנאי פסלות**:

1. לא ימונה לתפקיד מי שמתקיים לגביו אחד מאלה:
   1. הוא הורשע בעבירה שיש עמה קלון או שבית המשפט קבע שעבר עבירה שיש עמה קלון וטרם חלפו חמש שנים מיום שנגזר דינו, או אם נגזר עליו מאסר בפועל - מיום שסיים לרצות את עונשו, לפי המאוחר.
   2. הוא כיהן כחבר מועצת האיגוד או כראש המועצה, וטרם חלפו שנתיים מיום שחדל לכהן או מיום שנסתיימה תקופת הכהונה של המועצה בה כיהן, לפי המאוחר.
   3. הוא כיהן כחבר מועצה או כראש רשות ברשות מקומית החברה באיגוד, וטרם חלפה שנה מיום שחדל לכהן או מיום שנסתיימה תקופת הכהונה של המועצה בה כיהן, לפי המאוחר.
   4. עיסוקיו האחרים עלולים ליצור ניגוד עניינים עם תפקידו כיועץ משפטי עבור האיגוד בהתאם להוראות נוהל מסירת עבודות לעורכי דין חיצוניים ברשויות המקומיות (להלן: "**הנוהל**") בשינויים המתחייבים, ובהתאם לתצהיר ניגוד העניינים המצ"ב **כנספח ב'** להלן.
   5. הוא העניק שירותים משפטיים ליו"ר האיגוד או למנכ"ל האיגוד, לבן זוג של כל אחד מאלה, לתאגיד שבשליטת יו"ר האיגוד או בן זוגו, או לרשות מקומית המרכיבה את האיגוד לרבות עבור ועדה לתכנון ובניה ו/או תאגיד מים וביוב המשויך לרשות מקומית המרכיבה את האיגוד, ובכלל זה ייצוג בהליך שיפוטי או בעסקה כאמור וטרם חלפו שנתיים ממועד מתן השירות.
   6. הוא העניק שירות משפטי בהיקף משמעותי להורה, בן או בת של כל אחד מן המנויים בסעיף קטן (7) לעיל, לחבר מועצה או לעובד בכיר במועצה וטרם חלפה שנה ממועד סיום השירות או ממועד קבלת שכר הטרחה, לפי המאוחר ביניהם.
   7. הוא הוכרז כפושט רגל וטרם הופטר.

**תנאי התשלום ואופי ההתקשרות**:

1. היועץ המשפטי ימלא את שכר הטרחה המבוקש על ידיו לצורך ביצוע העבודה נשוא הזמנה זו במסגרת המקומות המתאימים לכך בטופס ההצעה המצורף **כנספח א'** להלן.
2. שכר הטרחה ישולם ליועץ המשפטי עם השלמת **איושו הנפרד** של כל אחד מהתפקידים באיגוד נשוא עבודה זו, ולאחר השלמת כל הליכי ההליך התחרותי/מכרזי הנדרש בקשר לאיושו של כל תפקיד **בנפרד** והשלמת הליכי ההתקשרות הרלוונטיים.
3. שכר טרחתו של היועץ המשפטי יהיה גלובאלי ויכלול את כל הנדרש לצורך ביצוע העבודה ולא תשולם לו כל תוספת מחיר עבור הוצאות משרדיות ו/או נסיעות וכו' ולרבות בגין הצורך לחזור על הליכי מכרז במידה ולא נבחר בו זוכה, כלל שיידרש.
4. האיגוד יהיה רשאי להפסיק את עבודתו של היועץ המשפטי ו/או למסור לידיו ביצוע חלקי של העבודה נשוא הסכם זה.
5. היועץ המשפטי לא יהיה רשאי להעביר ו/או להמחות את ביצוע העבודה לאחר והוא מתחייב לטפל באופן אישי בכל היבטי העבודה הנדרשת במסגרת הסכם זה.
6. כל התוצרים והמסמכים אשר ייערכו עבור האיגוד במסגרת ביצוע העבודה נשוא הסכם זה וכל מידע שיתקבל במסגרת ביצוע העבודות יהיו רכושו של האיגוד בלבד.
7. עורך הדין המציע מתחייב לשמור בסוד ולא להעביר, להודיע, למסור או להביא לידיעת כל אדם, כל ידיעה שתגיע אליו בקשר עם ביצוע התקשרות זו.
8. למען הסר ספק יובהר כי לא היו ולא יהיו יחסי עובד ומעביד בין הצדדים. אי לכך ישלם היועץ המשפטי עבור עצמו את תשלומי מס הכנסה ביטוח לאומי וכל מס ו/או תשלום אחר ו/או נוסף שיחול עליו ו/או על התקבולים שיקבל מהאיגוד. היועץ המשפטי ימציא לפי דרישת האיגוד אישור ממס הכנסה המשחרר אותו מניכוי מס במקור. במידה ולא יומצא אישור כנ"ל, ינוכה מכל תשלום מס הכנסה המתחייב על פי כל דין.

**כללי**:

1. האיגוד שומר על זכותו לזמן לראיון מי מבין המועמדים שיימצאו מתאימים על-ידיו לצורך ביצוע העבודה שבנדון.
2. יובהר כי בהתאם להוראות תקנות העיריות (מכרזים), תשמ"ח-1987 הליך תחרותי זה אינו מחויב במכרז ודיני המכרזים אינם חלים עליו.
3. יובהר כי האיגוד שומר על זכותו לפצל את ביצוע העבודה בין מספר מציעים ו/או שלא לקבל הצעה כלשהי ו/או להפסיק את ההתקשרות עם המציע שייבחר בכל עת בכפוף לתשלום שכר טרחה היחסי עד לשלב בו הגיע בביצוע העבודה.

**בכבוד רב,**

**רענן תימור,**

**מנכ"ל האיגוד**

**נספח א'**

**הצעה למתן שירותי ייעוץ משפטי**

**לעריכת וליווי מכרזי כוח אדם**

אני הח"מ,

שם: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ת.ז.: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

מס' רישיון: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

כתובת: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. הריני מאשר בזאת כי אני עומד בכל תנאי הסף שפורטו בהזמנה, ואשר על התקיימותם אני מצהיר במתן הצעתי זו, וכי הנני בעל הידע, הניסיון המיומנות והכישורים לבצע את העבודה נשוא ההזמנה.
2. מצורפים כל המסמכים הנדרשים בהזמנה, וחתומים על ידי כנדרש.
3. קראתי את תנאי התשלום המפורטים בהזמנה והם מקובלים עלי.

**שכר הטרחה המבוקש על ידי לצורך ביצוע העבודה נשוא ההזמנה הינו כדלקמן:**

שכר הטרחה עבור הטיפול הכולל באיוש **כל אחד** מהתפקידים באיגוד נשוא עבודה זו (**בנפרד**), כמפורט לעיל, יעמוד על סך של \_\_\_\_\_\_\_\_\_ ₪ + מע"מ.

שכר הטרחה הכולל עבור הטיפול הכולל באיוש **כל** התפקידים באיגוד נשוא עבודה זו (**גם יחד**) יעמוד על הסך של \_\_\_\_\_\_\_\_\_\_\_ ₪ + מע"מ.

שם: \_\_\_\_\_\_\_\_\_\_\_\_\_\_\_\_\_\_\_ חתימה: \_\_\_\_\_\_\_\_\_\_\_\_\_\_\_\_\_ תאריך: \_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

איגוד ערים איילון (ביוב, ביעור יתושים וסילוק אשפה)

באמצעות מורשי החתימה מטעמו

**נספח ב'**

**תצהיר התחייבות לעניין העדר ניגוד עניינים**

אני הח"מ עוה"ד \_\_\_\_\_\_\_\_\_\_\_\_\_\_\_\_\_\_\_ מתחייב ומצהיר בזאת כדלקמן:

1. הנני מתחייב כי בעת מתן שירותי לאיגוד לא אפעל מתוך ניגוד עניינים ואמנע מכל תפקיד או עיסוק אחר העלול לגרום מצב של ניגוד עניינים עם עבודתו עבור האיגוד.
2. מבלי לגרוע מכלליות האמור, ניגוד עניינים ייחשב גם ייצוג בפני האיגוד, או בפני רשות מקומית המרכיבה את האיגוד לרבות ועדה לתכנון ובניה ו/או תאגיד מים וביוב המשויך לרשות מקומית המרכיבה את האיגוד ו/או ייצוג כל אדם ו/או גוף כנגד הגופים האמורים.
3. עורך הדין מתחייב בזאת כי הוא לא יתקשר ולא ייתן ייעוץ משפטי באופן פרטי ליו"ר האיגוד, לסגנו או למנכ"ל האיגוד או למי מעובדיו הבכירים של האיגוד, או לבן הזוג של אחד מאלה או ילדיו הסמוכים על שולחנו, או לתאגיד אשר בשליטת כל אחד מאלה או בן זוגם, או לחבר מחברי מועצת האיגוד במשך תקופת העסקתו באיגוד ושישה חודשים לאחר מכן.
4. עורך הדין מתחייב שלא לעסוק ולא לטפל במישרין או בעקיפין בכל מקרה שיש בו ניגוד עניינים עם המקרה הספציפי בו הוא מטפל מטעם האיגוד.
5. עורך הדין מתחייב כי כל האמור לעיל חל ו/או יחול על שותפיו, מעסיקיו, עובדיו, וכל הפועלים מטעמו, ועל כל עורכי הדין ועובדי משרד עורכי הדין שבמסגרתו עובד עורך הדין.

**אישור**

אני הח"מ, עו"ד **\_\_\_\_\_\_\_\_\_\_\_\_** מאשר בזה, כי ביום **\_\_\_\_\_\_\_\_\_** הופיע/ה בפני עוה"ד \_\_\_\_\_\_\_\_\_\_ ת.ז. \_\_\_\_\_\_\_\_\_\_\_\_ ולאחר שהזהרתי אותו/ה כי עליו/ה לומר את האמת וכי אם לא יעשה/תעשה כן יהיה/תהיה צפוי/ה לעונשים הקבועים בחוק, אישר/ה את נכונות ההצהרה הנ"ל וחתמ/ה עליה בפני.

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

חותמת עורך דין